text: [{"text_idx": "#000001", "text": "Lena hevur i\u0301 undanfarnu vikunum greitt fra\u0301 si\u0301num tveimum f\u00f8\u00f0is\u00f8gum. Hetta er hennara tri\u00f0ja, her hon grei\u00f0ir fra\u0301, hvussu ta\u00f0 gekk at eiga tvillingarnar. Hon grei\u00f0ir solei\u00f0is fra\u0301...\u270d\ufe0f"}, {"text_idx": "#000002", "text": "Jo\u0301han og eg a\u0301ttu a\u0301ttu b\u00f8rn, Da\u0301njal og Rosu sum vo\u0301ru fimm og try\u0301 a\u0301r. Vit valdu at royna, at fa\u0301a eitt barn aftrat. Jo\u0301han hev\u00f0i alti\u0301\u00f0 ynskt s\u00e6r 3-4 b\u00f8rn, og eg hev\u00f0i ynskt m\u00e6r try\u0301 b\u00f8rn."}, {"text_idx": "#000003", "text": "So hendi ta\u00f0 aftur, at menustratio\u0301nin var nakrar dagar ov sein. Aftur sto\u0301\u00f0 eg vi\u00f0 einari positivari test, og eg vi\u0301sti Jo\u0301han testina. Hann visti slett ikki, hvat hann hugdi eftir og sto\u0301\u00f0 bara og hugdi spyrjandi eftir m\u00e6r. Eg seg\u00f0i, at testin var positiv, og vit fingu barn nummar try\u0301. Gle\u00f0in var sto\u0301r, b\u00f8rnini gleddu seg eisini sera no\u0301gv at fa\u0301a eitt yngri systkin. Ta\u0301 eg kom aftur av mi\u0301ni fyrstu vi\u00f0talu hja\u0301 ljo\u0301smo\u0301\u00f0rini, spurdi Jo\u0301han um hon hoyrdi tvey hjartaljo\u0301\u00f0. Eg seg\u00f0i nei, ti\u0301 eftir eitt sindur av manreri, megna\u00f0i hon at hoyra eitt hjartaljo\u0301\u00f0 \u2013 ta\u00f0 er heldur ikki alti\u0301\u00f0, at man hoyrir hjartaljo\u0301\u00f0i\u00f0, ti\u0301 ta\u00f0 er alt eftir, hvussu barni\u00f0 liggur."}, {"text_idx": "#000004", "text": "Ta\u0301 vit fara i\u0301 skannarin a\u0301 Landssju\u0301krahu\u0301sinum, leggur hon skannarin a\u0301 bu\u0301kin og \u201dbumm\u201d 2 b\u00f8rn! Jo\u0301han peikar og sigur gla\u00f0ur: \u201dHvat seg\u00f0i eg?!\u201d. Og eg liggi bara pu\u0301ra sjokkera\u00f0 og haldi, at hon tv\u00e6tlar, ta\u0301 hon sigur: \u201dTil lukku! Her eru tvey og tit fa\u0301a tvi\u0301burar!\u201d Eg spyrji um hon er seri\u00f8s, og ikki s\u00e6r skeivt?! Jo\u0301han situr bara og flennir vi\u00f0 einum kempi smi\u0301li. Eg fari at gra\u0301ta, so flenni eg, og flenni enn meir og liggi vi\u00f0 la\u0301turkrampa, so gra\u0301ti eg aftur og spyrji, um t\u00e6r ikki tv\u00e6tla fyri m\u00e6r. Hetta var pu\u0301ra o\u0301ver\u00f0uligt. Men so fangi eg naka\u00f0, ti\u0301 til mi\u0301na fyrstu vi\u00f0talu hja\u0301 ljo\u0301smo\u0301\u00f0rini, spurdi hon meg fleiri fer\u00f0ir, um eg var vi\u0301s i\u0301, at eg var komin so langt sum eg seg\u00f0i. Og ja, ta\u00f0 var einki at ivast i\u0301. Ta\u0301 vi\u0301sti ta\u00f0 seg, at mo\u0301\u00f0urk\u00f8kan var no\u0301gv st\u00f8rri, enn ta\u0301 ein gongur vi\u00f0 einum barni\u00f0."}, {"text_idx": "#000005", "text": "At byrja vi\u00f0 var eg i\u0301 skannaranum a\u00f0ru hv\u00f8rja viku. Ta\u00f0 er ney\u00f0ugt at fylgja betri vi\u00f0, ta\u0301 ta\u00f0 eru tvi\u0301burar. Seinni bleiv ta\u00f0 til tri\u00f0ju hv\u00f8rja viku, ti\u0301 tvi\u0301brarnir h\u00f8vdu ta\u00f0 so gott og ta\u00f0 var eitt \u201cflow\u201d hja\u0301 teimum. Eg var sera spent til hv\u00f8rja skanning, serliga fyri at si\u0301ggja, hvussu tvi\u0301burarnir lo\u0301gu. Mi\u0301tt sto\u0301rsta ynski var, at eiga vaginalt. Til mi\u0301na skanning i\u0301 viku 35 la\u0301 Si\u0301mun Pauli vi\u00f0 h\u00f8vdinum ni\u00f0ur og Eiler i\u0301 situst\u00f8\u00f0u. Vit tosa\u00f0u eitt sindur um hetta, og eg fekk at vita, at ta\u00f0 var v\u00e6l m\u00f8guligt at eiga vaginalt, sja\u0301lvt um barni\u00f0 var i\u0301 sitist\u00f8\u00f0u. Kanska serliga, ta\u0301 Si\u0301mun Pauli kom fyrst u\u0301t, ti\u0301 so var \u201dg\u00f8tan longu l\u00f8gd\u201d. So var avger\u00f0in tikin, eg vildi eiga vaginalt. Eg fekk eina ti\u0301\u00f0 at koma aftur i\u0301 viku 36+6, har eg skuldi setast i\u0301 gongd."}, {"text_idx": "#000006", "text": "Vit m\u00f8ttu upp a\u0301 f\u00f8\u00f0ideildini kl. 08 og kanna\u00f0u hjartaljo\u0301\u00f0 og ymiskt anna\u00f0, og kl. 9.45 var\u00f0 vatni\u00f0 tiki\u00f0. Eg fekk bjo\u0301\u00f0a epidural (pi\u0301nustillandi, i\u00f0 ver\u00f0ur sproyta i\u0301 ryggin), men ta\u00f0 takka\u00f0i eg nei til. Ljo\u0301smo\u0301\u00f0urin royndi at seta eina CTG-elektrodu (ma\u0301tar hjartasla\u0301ttur barninum) h\u00f8vdi\u00f0 hja\u0301 Si\u0301mun Paula, men ta\u00f0 eydna\u00f0ist ikki, so eg gekk vi\u00f0 CTG-bandinum (ma\u0301tar hjartasla\u0301ttur a\u0301 b\u00f8runum) um bu\u0301kin allati\u0301\u00f0ina."}, {"text_idx": "#000007", "text": "Klokkan n\u00e6rka\u00f0ist 13 og verkirnir gj\u00f8rdust ti\u0301ttari og ti\u0301ttari, og fo\u0301lkini vo\u0301ru tilkalla\u00f0i. Ta\u00f0 vo\u0301ru tv\u00e6r ljo\u0301sm\u00f8\u00f0ur, ein f\u00f8\u00f0il\u00e6kni, ein gynecolog, ein barnal\u00e6kni og ein sju\u0301krar\u00f8ktarfr\u00f8\u00f0ingur. Kl. 13.06 kom Si\u0301mun Pauli u\u0301t uttan naka\u00f0 ho\u0301vasta\u0301k, og var beinavegin koyrdur yvir til barnal\u00e6knan. Pressiverkirnar minka\u00f0u, og eg fekk meiri drop fyri at \u00f8kja um pressiverkirnar og samstundis var\u00f0 vatni\u00f0 a\u0301 Eiler tiki\u00f0. Ta\u00f0 sto\u0301\u00f0u tv\u00e6r ljo\u0301sm\u00f8\u00f0ur, i\u00f0 hildu fast ni\u00f0ur a\u0301 bu\u0301kin, solei\u00f0is at Eiler ikki fekk vent s\u00e6r \u2013 men ta\u00f0 gj\u00f8rdi hann, ti\u0301 nu\u0301 fekk hann gott pla\u0301ss, og hann leg\u00f0i seg uppa\u0301 tv\u00f8rs. T\u00e6r royndu at venda honum, og eg skuldi pressa. Men har var okkurt, so ein ljo\u0301smo\u0301\u00f0ir kanna\u00f0i meg innvendiga, og f\u00f8ldi okkurt \u201dla\u0301 fyri\u201d men iva\u00f0ist i\u0301, hvat ta\u00f0 var, so vo\u0301ru bo\u00f0 send eftir skannaranum. Ta\u0301 so\u0301\u00f0u t\u00e6r, at har la\u0301 ein armur fyri. Innan eitt sekund sto\u0301\u00f0u fy\u0301ra kvinnur rundan um meg. Tri\u0301ggjar royndu at venda Eiler u\u0301tvendiga, me\u00f0an ein flutti armin innvendiga. I\u0301 ti\u0301 l\u00f8tuni fekk eg eitt sindur ilt, men eg f\u00f8ldi meg pu\u0301ra trygga, ti\u0301 eg la\u0301 har vi\u00f0 so no\u0301gvum fantastiska og dugnaligum fakfo\u0301lkum rundan um meg. I\u0301 me\u00f0an t\u00e6r stri\u0301ddust vi\u00f0 at venda Eiler, so hugsa\u00f0i eg, hvussu ein \u00e6r hevur ta\u00f0 undir eini lembing, ti\u0301 ta\u00f0 kemur ofta fyri, at eitt bein kemur u\u0301t fyrst, og so ver\u00f0ur beini\u00f0 try\u0301st innaftur. Eg sa\u0301, at ein ljo\u0301smo\u0301\u00f0ir rigga\u00f0i onkur ambo\u00f0 til, men tey blivu ikki bru\u0301kt, ti\u0301 a\u0301\u00f0renn eg visti av var\u00f0 droppi\u00f0 sku\u0301va fra\u0301 og eg pressa\u00f0i aftur. Og kl. 13.21 kom Eiler u\u0301t vi\u00f0 h\u00f8vdinum fyrst. Eiler kom beint uppa\u0301 bringuna, Jo\u0301han klipti nalvastrongin, og so kom l\u00e6knin yvir vi\u00f0 Si\u0301mun Paula. Har la\u0301 eg vi\u00f0 tveimum li\u0301vsstykkum a\u0301 2490 gr og 50 cm & 2840 gr og 50 cm."}, {"text_idx": "#000008", "text": "Hetta skal ikki skiljast sum ein komplisera\u00f0 f\u00f8\u00f0ing, ti\u0301 ta\u00f0 var hon slett ikki. Vi\u00f0 at f\u00f8\u00f0a tvi\u0301burar eru ofta fleiri avbjo\u0301\u00f0ingar enn ein f\u00f8\u00f0ing av einum barni. Mi\u0301tt ynski var\u00f0 gingi\u00f0 a\u0301 m\u00f8ti, og ta\u00f0 eri eg so takksom fyri \u2013 ti\u0301 ta\u00f0 hev\u00f0i so sto\u0301ran ty\u0301dning fyri meg, at eiga vaginalt. Upp a\u0301 14 minuttir megna\u00f0u hesar kvinnurnar at venda Eiler. Teirra fakligheit var i\u0301 topp, og vit merktu onganti\u0301\u00f0 nakran problematikk a\u0301 f\u00f8\u00f0istovuni. Fyri meg og Jo\u0301han var hetta ein fantastiska positiv uppliving. Alt gekk so skjo\u0301tt og gott fyri seg, og eg f\u00f8ldi meg allati\u0301\u00f0ina hoyrda og trygga, sum er so sera ty\u0301dningarmiki\u00f0!"}, {"text_idx": "#000009", "text": "Hvat er ti\u0301n f\u00f8\u00f0is\u00f8ga? V\u00e6lkomin at deila ni\u00f0ri undir i\u0301 vi\u00f0merkingunum."}, {"text_idx": "#000010", "text": "Ert tu\u0301 ju\u0301st vor\u00f0in vi\u00f0 barn og hevur bru\u0301k fyri at tosa vi\u00f0 onkran, so ert tu\u0301 v\u00e6lkomin at ringja ella skriva til okkara. Hevur tu\u0301 ju\u0301st fingi\u00f0 barn og kennir teg einsama ella at tu\u0301 hevur bru\u0301k fyri ra\u0301\u00f0um ella hja\u0301lp, so ert tu\u0301 eisini v\u00e6lkomin at seta teg i\u0301 samband vi\u00f0 okkum. Vit vilja hja\u0301lpa t\u00e6r. Kontakta okkum her "}, {"text_idx": "#000011", "text": "Lena, Ejler og Si\u0301mun Pauli- tvillingarnir"}, {"text_idx": "#000021", "text": "Hesar cookies hja\u0301lpa okkum at betra si\u0301\u00f0una vi\u00f0 ti\u0301\u00f0ini."}]